ང་ཚོས་ལོ་རྒྱུས་ཀྱི་ཁྲོད་དུ་ཤེས་རིག་གི་ཕམ་ཁ་ཐེངས་གཉིས་མྱངས་ཡོད་པ་རེད།གཅིག་ནི་བན་བོན་འཐབ་རྩོད་ཀྱི་ཁྲོད་ནས་བཙན་པོའི་རྒྱལ་ཁབ་བརླགས་པ་དང་།ཐེངས་གཉིས་པ་ནི་གྲུབ་མཐའ་དང་བླ་བྲང་གི་འཐབ་རྩོད་ཁྲོད་ནས་བོད་ཀྱི་དེང་རབས་ཅན་གྱི་གོ་སྐབས་ཤོར་བ་དེ་རེད།ད་ལྟ་ང་ཚོས་ཤེས་རིག་ཡར་བཞེངས་ཀྱི་ལས་གཞི་ཞིག་ལ་ཀུན་པོས་འབད་བརྩོན་རྒྱག་གི་ཡོད་རེད།མ་འོངས་པའི་དུས་རབས་ཀྱི་འགྲན་རྩོད་ནང་ལ་ང་ཚོས་རེ་བ་བཅིང་ནས་རྒྱུགས་ཀྱིན་ཡོད་རེད།འོན་ཀྱང་ལོ་རྒྱུས་ཕམ་ཁ་དེ་གཉིས་ཀྱི་བསླབ་བྱ་ངོས་ལེན་མ་ཐུབ་པ་ཡིན་ན།ལོ་རྒྱུས་ཀྱི་ཉམས་མྱོང་གལ་ཆེ་བ་དེ་གཉིས་ང་ཚོས་ད་ལམ་ནས་དོ་སྣང་མ་བྱས་པ་ཡིན་ན།ང་ཚོ་ནི་མིག་བཙུམས་ནས་ཧོར་རྒྱུགས་བྱེད་བཞིན་ཡོད་པ་རང་རེད།དེ་བས།དཔེ་ཀློག་ལས་མངོན་པའི་ཤེས་རིག་གི་ཁོར་ཡུག་དང་ཤེས་ཡོན་པའི་གནས་བབ་ནི་ཤིན་ཏུ་གལ་ཆེ་བ་ཡིན།